यद्यपि भू-सुधार ठीक से लागू नहीं किए गए थे तथापि उनसे लाभांवित होकर तब तक पिछड़े वर्गों की एक पीढ़ी शैक्षणिक संस्थाओं में प्रवेश पा चुकी थी। एसएसपी की युवा शाखा समता युवजन सभा (एसवाईएस) ने इस पीढ़ी में अपना आधार बनाना शुरू किया। सन 1960 के दशक के अंत तक इन सामाजिक समूहों के कई नेता, जिनमें नीतीश कुमार और लालू यादव शामिल थे, एसवाईएस के सदस्य बन गए थे। इनमें से कुछ विद्यार्थियों, विशेषकर पिछड़े वर्ग के विद्यार्थियों में खासे लोकप्रिय हो गए थे। नीतीश कुमार पटना कालेज छात्र संघ के अध्यक्ष थे और लालू यादव, जो एक प्रभावशाली वक्ता बन गए थे, आगे चलकर पटना स्टूडेंट्स यूनियन के अध्यक्ष बने। नीतीश कुमार का सन 1960 के दशक में पटना कालेज में विद्यार्थी नेता के रूप में उभार बहुत महत्वपूर्ण है। छात्र संघ पर भूमिहार और राजपूत जातियों के तीन या चार विद्यार्थी नेताओं का पूर्ण नियंत्रण था। नीतीश कुमार ने पिछड़े वर्गों को अन्य जातियों के साथ जोड़कर चुनाव जीता और इस तरह छात्र संघ पर ऊँची जातियों के एकाधिकार को समाप्त किया (विस्तृत विवरण के लिए देखें सिन्हा 2011: 41-44)। पिछड़े वर्गों के इन युवा नेताओं ने जेपी (जयप्रकाश नारायण) के आंदोलन में महत्वपूर्ण भूमिका अदा की। जैसा कि पहले कहा जा चुका है, कर्पूरी ठाकुर ने इन वर्गों को राजनीतिक दृष्टि से एकजुट करने में महत्वपूर्ण भूमिका निभाई। उन्होंने इन वर्गों को यह अहसास कराया कि वे प्रदेश की राजनीति को प्रभावित करने का माद्दा रखते हैं और जैसा कि हम जानते हैं, बाद में इन वर्गों ने बिहार की राजनीति में नेतृत्वकारी भूमिका निभाई।